กสิกรอัดแคมเปญเพิ่มลูกค้าบัตรเครดิตอีกล้านใบ
กสิกรไทย จัดเต็มแคมเปญบัตรเครดิตหวังเพิ่มบัตรใหม่ล้านใบ ดันยอดใช้จ่ายโต 29%
9 ม.ค. 2558

กสิกรไทย จัดเต็มแคมเปญบัตรเครดิตหวังเพิ่มบัตรใหม่ล้านใบ ดันยอดใช้จ่ายโต 29%
นายทวี ธีระสุนทรวงศ์ รองกรรมการผู้จัดการ ธนาคารกสิกรไทย เปิดเผยว่า ธนาคารได้เพิ่มงบการตลาด 10-20% ในปี 2558 เพราะปีนี้แนวโน้มตลาดบัตรเครดิตแข่งขันรุนแรง เนื่องจากการฟื้นตัวเศรษฐกิจยังค่อยเป็นค่อยไป ประกอบกับหนี้ครัวเรือนกดดันกำลังซื้อทำให้ตลาดมีจำกัด
ดังนั้นการเติบโตของธุรกิจจึงต้องอาศัยแคมเปญการตลาดเข้ามาดึงดูดลูกค้าให้หยิบบัตรเครดิตกสิกรไทยใช้จ่ายแทนบัตรอื่น โดยตั้งเป้าหมายเพิ่มยอดผู้ถือบัตรเครดิตใหม่อีก 1 ล้านใบ จากฐานบัตร 3.6 ล้านบาทใบในปีที่แล้ว ขณะที่ยอดการใช้จ่ายผ่านบัตรจะเพิ่มเป็น 3.6 แสนล้านบาท เพิ่มขึ้น 29% จากปีที่แล้วที่มียอดรวม 2.8 แสนล้านบาท
“เราจะขยับส่วนแบ่งการตลาดเพิ่มขึ้นเป็น 28% โดยเป้าหมายการเติบโตทั้งหมดเหนือกว่าค่าเฉลี่ยตลาดบัตรเครดิตปี 2558 ที่คาดว่าเติบโตเฉลี่ย 10-12%” แหล่งข่าวระบุ
สำหรับเป้าหมายบัตรใหม่ 1 ล้านใบ มาจากการรุกเข้าไปยังตลาดต่างจังหวัด คาดหวังเพิ่มสัดส่วนลูกค้าต่างจังหวัดมากขึ้นจากปัจจุบัน 30% และ กทม.-ปริมณฑล 70% โดยจะมีเสริมความแข็งแกร่ง เพิ่มเครือข่ายการให้บริการ ทั้งสาขา บูธ และเจ้าหน้าที่ ให้เพียงพอรองรับการขยายฐานลูกค้า นำร่องจังหวัดหัวเมืองใหญ่ก่อน นอกจากนี้จะขยายฐานลูกค้าในกลุ่มคนเพิ่งทำงานอีกด้วย
นายทวี กล่าวว่า รายได้รวมปีนี้ตั้งเป้าเติบโต 20-22% สัดส่วนรายได้ยังเป็นดอกเบี้ย 50% และค่าธรรมเนียม 50% ซึ่งธนาคารมีลูกค้าที่กดเงินสดและชำระขั้นต่ำเพียง 30% แต่ก็ยังสร้างรายได้ดอกเบี้ยที่ดี ขณะที่ลูกค้าส่วนใหญ่ 70% ชำระยอดเต็ม ปัจจุบันลูกค้าใช้จ่ายผ่านบัตรกสิกรไทยเฉลี่ย 1.8 หมื่นบาท/คน/เดือน สูงกว่าค่าเฉลี่ยในระบบ 1.2 หมื่นบาท/คน/เดือน
“ปกติตลาดบัตรเครดิตจะเติบโตเฉลี่ยปีละ 15-16% แต่ในช่วง 1-2 ปีมานี้มีปัจจัยเศรษฐกิจมากระทบ อย่างหนี้ครัวเรือน ราคาน้ำมัน ยอดการใช้จ่ายไม่โต การแข่งขันของบัตรเครดิตจึงรุนแรง” นายทวี กล่าว